ระวังเก็บต๋งปล่อยกู้
เอสเอ็มอีแบงก์ไอแบงก์เจอลูกค้าร้องเรียนเรียกค่านายหน้าขอสินเชื่อพัฒนาการผลิต
13 พ.ค. 2556

เอสเอ็มอีแบงก์ไอแบงก์เจอลูกค้าร้องเรียนเรียกค่านายหน้าขอสินเชื่อพัฒนาการผลิต
2 แบงก์รัฐฉาวอีก หลังลูกค้าโวย เจอรีดค่านายหน้าเป็นค่าวิ่งเต้นขอสินเชื่อ 
น.ส.ปาริฉัตร เหล่าธีระศิริวงศ์ รักษาการกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ตามที่ธนาคารได้จัดทำโครงการสินเชื่อพัฒนาผลิตภาพการผลิต วงเงิน 2 หมื่นล้านบาท โดยรัฐบาลให้การสนับสนุนเงินช่วยเหลือผู้ประกอบการขนาดกลางและขนาดย่อม (เอสเอ็มอี) เงื่อนไขผ่อนปรนนั้น ขณะนี้โครงการแรกปล่อยกู้เต็มวงเงิน 7,500 ล้านบาทแล้ว ซึ่งอยู่ระหว่างปล่อยกู้โครงการที่ 2 ในวงเงินที่เหลือ 
ทั้งนี้ สินเชื่อดังกล่าวได้รับความสนใจจากผู้ประกอบการจำนวนมาก เนื่องจากธนาคารให้กู้ในอัตราดอกเบี้ยต่ำ 2 ปีแรก คิดดอกเบี้ยเงินกู้ลูกค้าชั้นดี (เอ็มแอลอาร์) ลบ 3% ต่อปี ปลอดเงินต้นปีแรก โดยให้บรรษัทประกันสินเชื่ออุตสาหกรรมขนาดย่อม (บสย.) เป็นผู้ค้ำประกันและให้กู้สูงสุดนาน 7 ปี โดยให้กู้เพื่อปรับปรุงเปลี่ยนแปลงเครื่องจักรหรือจะใช้เพื่อการพัฒนากระบวนการทำงาน และยังสามารถช่วยเหลือผู้ประกอบการด้านการส่งออกที่ประสบปัญหาค่าเงินบาทใช้เป็นเงินทุนหมุนเวียนและเสริมสภาพคล่องธุรกิจอีกด้วย 
อย่างไรก็ตาม เนื่องจากสินเชื่อดังกล่าวมีลักษณะผ่อนปรนทั้งคุณสมบัติผู้กู้และหลักประกันมากกว่าสินเชื่อธรรมดา รวมทั้งปริมาณสินเชื่อมีจำกัด ทำให้บางพื้นที่มีบุคคลแอบอ้างว่าเป็นนายหน้าสามารถอนุมัติสินเชื่อพัฒนาผลิตภาพการผลิตได้ โดยให้ผู้ประกอบการมาติดต่อเพื่อให้ได้อนุมัติสินเชื่อ 
ธนาคารได้รับข้อมูลดังกล่าวจากผู้ประกอบการที่นำมาร้องเรียนและได้ตรวจสอบข้อเท็จจริงแล้ว โดยขอยืนยันว่าธนาคารไม่มีการเรียกเก็บเงินจากโครงการนี้และไม่มีให้บริการผ่านนายหน้าใดๆทั้งสิ้น ถ้าหากมีค่าใช้จ่ายเกิดขึ้นที่เป็นค่าธรรมเนียมการยื่นกู้จะมีใบเสร็จรับรองจากธนาคารทุกครั้ง 
“ธนาคารขอเตือนผู้ประกอบการเอสเอ็มอีให้ระวังผู้แอบอ้างเป็นนายหน้าวิ่งเต้นขอสินเชื่อพัฒนาผลิตภาพการผลิต หากมีข้อสงสัยขอให้ผู้ประกอบการติดต่อโดยตรงกับเจ้าหน้าที่ของธนาคาร ณ สาขาที่มีอยู่ทุกจังหวัดได้ทันที” น.ส.ปาริฉัตร กล่าว 
ด้านแหล่งข่าวจากธนาคารอิสลามแห่งประเทศไทย (ไอแบงก์) เปิดเผยว่า ธนาคารได้รับรายงานว่า มีผู้อ้างเป็นที่ปรึกษาธนาคารและไปดำเนินการต่อรองกับลูกค้าของไอแบงก์ว่าสามารถช่วยดำเนินการทำธุรกรรมทางการเงินในทุกเรื่องให้ได้อย่างรวดเร็ว แต่จะต้องมีการจ่ายค่าธรรมเนียมบางส่วนด้วย 
“ธนาคารได้รับรายงานว่าเกิดกรณีมีคนอ้างเป็นที่ปรึกษาของธนาคารและไปเรียกรับสินบนกับลูกค้า โดยอ้างว่าสามารถช่วยทำธุรกรรมทางการเงินในทุกๆ เรื่องให้ได้ ซึ่งเท่าที่ทราบมีการเกิดกรณีแบบนี้จำนวนมาก และสร้างความเสียหายกับธนาคารอย่างหนัก” แหล่งข่าวเปิดเผย
แหล่งข่าว กล่าวอีกว่า ลูกค้าของธนาคารบางรายยังไม่รู้ว่าไอแบงก์มีการจ้างที่ปรึกษาเพื่อเข้ามาช่วยในการบริหารจัดการ รวมถึงคณะกรรมการธนาคารเองก็ยังไม่ทราบ เนื่องจากที่ผ่านมากรรมการผู้จัดการไอแบงก์ยังไม่เคยมีการรายงานและการขออนุมัติแต่งตั้งที่ปรึกษาดังกล่าว โดยเรื่องนี้คงต้องมีการตรวจสอบในรายละเอียดอีกครั้ง เพราะส่งผลกระทบกับผลประกอบการ รวมถึงชื่อเสียงขององค์กรให้ได้รับความเสียหาย 
ด้านนายธานินทร์ อังสุวรังษี ผู้จัดการไอแบงก์ เปิดเผยว่า หากมีลูกค้ารายใดถูกที่ปรึกษาเรียกขอเงินสินบนจริง ขอให้ลูกค้าแจ้งเรื่องหรือร้องเรียนมาที่ตนได้ พร้อมจะตรวจสอบทันที ส่วนตัวเชื่อว่าที่ปรึกษาที่ตั้งขึ้น คือ บริษัท อะวาการ์ดไม่เคยไปเรียกขอเงินจากลูกค้า ซึ่งการแต่งตั้งที่ปรึกษาเป็นอำนาจของผู้จัดการ ไม่จำเป็นต้องเสนอคณะกรรมการนอกจากนี้คาดว่าเร็ว ๆ นี้ จะเตรียมว่าจ้างที่ปรึกษาในการแก้หนี้ เพื่อประสานเรื่องการคัดลูกหนี้ และเจรจาเรื่องการบริหารจัดการลูกหนี้ที่ยกไปขายให้กับบริษัทบริหารสินทรัพย์สุมขุมวิท หรือ บสส.